**הרצאת ד"ר יזהר הס - היהודים באמריקה - 30/5/2019**

הזרם היהודי הגדול בארה"ב הוא של היהדות הרפורמית – כ-35%. אחר כך היהדות הקונסרבטיבית. 30% לא שייכים לאף זרם, אך ברירת המחדל מבחינתם תהיה רפורמי או קונסרבטיבי. קרוב ל-10% הם אורתודוקסים, מתוכם חלקם חרדים, ועוד 6% מגדירים את עצמם כשייכים לזרמים אחרים, הדומים יותר לרפורמים וקונסרבטיבים.

הרקע למה שמתרחש היום ביהדות ארה"ב מונח כבר באירועים שהתרחשו במאות ה-18 וה-19 באירופה, כשהיהודים החלו להתערות בחברה הכללית ולהתבולל. על זה קמה תנועה של הרב אברהם גייגר, במאה ה-19, שמתוך דאגה ליהדות וניסיון לעצור את ההתבוללות ביקשה לערוך שינויים ביהדות המסורתית, ולמעשה הקימה את הבסיס לתנועה הרפורמית. התנועה הזו יצרה שתי ריאקציות. ריאקציה הראשונה היא של חרדיות אורתודוקסית מתחזקת – גישה שמיוצגת על ידי הרב משה שרייבר, אשר קיבלה החלטה להסתגר ולהתבדל, בלבושם, במעמדם ועוד, על מנת לשמור על ערכי היהדות המסורתיים כפי שהם הבינו אותם. מכאן למעשה, שלא היתה אורתודוקסיה לפני שהיתה רפורמה!

ריאקציה נוספת היא ביהדות הקונסרבטיבית – הרב זכריה פראנקל. זו מעין דרך ביניים בין האורתודקסיה לרפורמה, מתוך ניסיון להיות יהדות הלכתית, אך גם להתאים את פסיקת ההלכה לעולם המודרני.

התנועה הרפורמית שלא היתה ציונית בראשיתה, הפכה להיות לציונית עם השנים.

כל חמש העליות שהגיעו למדינת ישראל ובנו אותה מורכבות מ-250,000 איש בסך הכל. באותם שנים ממש, 1881 - 1924 בעולם היהודי הגירה ענקית מאירופה לעולם החדש. 2.4 מיליון יהודים הגיעו לארה"ב בתקופה הזו, רובם ממזרח אירופה ולא ממערבה. עיקר היהודים שהגיעו לארה"ב באותם שנים גרו בדרום מנהטן, ב-lower east side.

מכאן שבעוד שאנחנו גדלנו על סיפורי תקומת העם היהודי בארצו - באותה תקופה בדיוק קורה משהו גדול מאוד בארה"ב שלמדנו להתעלם ממנו, מתוך שלילת הגולה והעדפת הציונות.

בהמשך להגעת היהודים לארה"ב הם החלו לחיות את החלום האמריקאי: בית בפרברים, השתלבות וכו'. היהודים החלו להשתלב עסקית, פוליטית, כלכלית וכו' לעבור לפרברים, להתחיל לנוע לקראת החוף המערבי וכו'. כל זה מעורר אתגר ליהודים – כיצד לשמור על יהדותם ובעיקר כיצד לשמור על השבת, בהעדר קהילה, כשגרים בפרבר כזה או אחר שהרוב בו לא יהודי.

הזרם הקונסרבטיבי הפך להיות הגדול ביותר, כיוון שראשיו פסקו שמותר לנסוע עם רכב בשבת. לא היתה דרך אחרת לשמור על העם היהודי. במדינת מהגרים שהאתוס שלה הוא חופש דת, היה ברור שהממשלה לא תבנה עבורם בתי כנסת, ובמציאות הזו היכולת היחידה לשמור על העם היהודי היא להבין שהתפיסה ההלכתית זקוקה לטוויסט רדיקלי. עם זאת היהדות בפועל עברה טוויסטים כאלה במשך השנים כדי לשמר את עצמה, וזו לא היתה הפעם הראשונה. למשל - כל המצאת בתי הכנסת עוד בעת הקדומה נבעה מאובדן המקדש והרצון לשמר בתי תפילה.

הקהילה היהודית בארה"ב נתפסת כמזדהה עם הזרם הדמוקרטי – ליברלי, וזאת לאור היותם מיעוט המזדהה עם מיעוטים. היהודים מילאו גם תפקיד חשוב במאבק השחורים לשיוויון זכויות. בין השאר הצטרף הרב יהושע אשל, אחד מהרבנים המובילים במאה ה-20, למרטין לותר קינג. כלומר היהודים, שהם בסך הכל 2% מהאוכלוסיה בארה"ב, עוסקים לא רק בהשתלבות אלא הופכים גם למובילים של רפורמות שונות. יוצרים יהודים רבים קנו להם שם עולמי – פיליפ רות', ג'ורג' גרשווין, אייזק שטרן, ליאונרד ברנשטיין, סול בלו, וודי אלון. 25% מהזוכים בפרס נובל לספרות הם יהודים. 40% מזוכי פרס נובל במדעים וכלכלה הם יהודים. היהדות בארה"ב פיתחה גם את נושא הפמיניזם הדתי.

איך קרה שהיהדות הרפורמית והקונסרבטיבית לא השפיעו על אופיה של היהדות עם הקמת מדינת ישראל? ב-1947 החליט בן גוריון לתת את המפתחות בתחום היהדות לזרם האורתודוקסי, ב"מכתב הסטטוס קוו" שכתב, וזאת בשל אמונתו שאין לכך רלוונטיות משמעותית.

המשמעות בפועל – מדינת ישראל ויהדות התפוצות מצויים כיום על סף שסע, עקב מחלוקות בשלל נושאים עקרוניים: הכותל, גיור, נישואין וגירושין, הכרה ותקציבים. למעשה המדינה היחידה שבה אין ליהודים היום חופש דת היא מדינת ישראל.